**דיינרס קלאב אינטרנשיונל** (באנגלית: **Diners Club International** ובעברית נקראת גם בשם המקוצר דיינרס או דיינרס קלאב), היא חברת שירותים פיננסיים אמריקאית בינלאומית. החברה הוקמה בשנת 1951. החברה ידועה בעיקר בשל שירותי כרטיסי האשראי וכרטיסי החיוב.

היסטוריה
--------

הרעיון להקמת חברת כרטיסי אשראי התגבש במסעדת Major's Cabin Grill בניו-יורק ב-1949. המייסד-השותף של דיינרס קלאב, פרנק מקנמרה סעד שם עם קליינטים וגילה כי שכח את הארנק שלו בחליפה אחרת. אשתו שילמה לבסוף על הארוחה, אך מקנמרה חשב על אמצעי בו יהיה אפשר לגבות כסף כדרך להימנע ממצבים מביכים בעתיד. הוא שוחח על הנושא עם בעל המסעדה, וביום למחרת עם עורך דינו ראלף שניידר ועם חברו אלפרד בלומינגדל. חברת דיינרס קלאב אינטרנשיונל נוסדה ב-8 בפברואר 1950, עם הון ראשוני של 1.5 מיליון דולר. החברה נקראה כך עקב היותה "מועדון של סועדים" (Diners' Club) שמאפשר לשלם בסוף כל חודש דרך חשבון האשראי שלהם. כאשר החלו להנפיק כרטיסים, מנה חוג הלקוחות של דיינרס קלאב 27 מסעדות ו-200 סועדים, שהיו חברים וקרובים של המייסדים. ההצלחה האירה פנים לחברה הצעירה, ולקראת סוף 1950 היו לדיינרס כבר 20,000 חברים וכעבור שנה 42,000. כרטיס הפלסטיק הראשון של דיינרס הוצג בשנת 1961. 

כרטיס דיינרס משנות ה-2000 עד אמצע שנות ה-60 היו לחברה 1.3 מיליון בעלי כרטיס. המונופול של החברה היה קצר מועד, עת קמו מתחרות כגון אמריקן אקספרס, ויזה ומאסטרכרד. בשנת 1968 צירף אליו את לקוחות אמריקן אויל קמפני, במסגרת שיתוף פעולה בין החברות. בשנת 1981 נרכשה החברה על ידי Citibank שמכר אותה בשנת 2008 ל-Discover Financial Services תמורת 165 מיליון דולר.

בתחילה הייתה מדיניות החברה להנפיק כרטיס אחיד לכל לקוחותיה. אולם בשנת 2001 הוחלט להתחיל להנפיק כרטיס משודרג, פלטינום, ומהלך זה החל בישראל.

בישראל
------

סניף ראשון בישראל של דיינרס קלאב הוקם ביוני 1960. בראשית 1961 כובדה תעודת חברות בדיינרס בידי 207 חנויות בישראל ששלמו עמלה של 10% ו-4 בנקים שהרשו לבעלי התעודה למשוך מזומנים של עד 25 ל"י. למעשה, היה זה כרטיס האשראי הראשון בישראל. באותה עת היו לדיינרס כ-700 חברים בישראל, אך עיקר הפעילות של דיינרס בישראל היה מצד תיירים. בשנת 1968 עברה הבעלות על הסניף הישראלי של דיינרס לידי קבוצת משקיעים בראשות בנק דיסקונט (40%), דיינרס קלאב הבינלאומית (25%), הפניקס הישראלי (17.5%) וחברת אמינא (17.5%), שבהמשך מכרה את החזקותיה לפניקס. באותה עת כובד כרטיס דיינרס בכ-600 בתי עסק בישראל והחזיקו בו כ-1200 ישראלים. בשנת 1969 התיר משרד האוצר לחברת דיינרס לאפשר שימוש בינלאומי בכרטיס של דיינרס. בשנת 1970 הגיע מספר החברות בישראל המכבדות את כרטיס דיינרס לכ-800.

בשנת 1976 הנפיק בנק דיסקונט לראשונה כרטיס אשראי פנים בנקאי, כרטיס דיסקונט, על פי הסכם עם חברת דיינרס קלאב. אולם ב-1979 הוחל בהנפקה מקבילה של כרטיסי ויזה ודיינרס על פי בחירת הלקוח. הגם שכרטיס דיינרס היה הוותיק ביותר בישראל, הוא הגיע להיקף שימוש קטן בקרב צרכנים ישראליים, לעומת כרטיסי ויזה וישראכרט שנכנסו לישראל החל מהמחצית השנייה של שנות ה-70 וכבשו במהרה את השוק. דיינרס הגיע לכ-1500 חברים בשנת 1982, וכובד בעיקר בבתי מלון, מסעדות ואתרי בילוי לתיירים. במהלך שנות ה-80 הייתה עלייה גדולה בשימוש בכרטיס ובשנת 1986 דיווחה החברה על כ-40,000 כרטיסים ישראליים.

ביום 13 ביוני 1991 רכשה כאל 51% מהונה המונפק של דיינרס קלאב ישראל בע"מ, ועל פי הסכם מיום 5 בינואר 2005, שאושר על ידי בנק ישראל בחודש יולי 2006, היא הפכה לבעלת המניות היחידה בדיינרס. ואולם, על פי הסכם מיום 29 בנובמבר 2005, מכרה כאל 49% מהון המניות של דיינרס לקבוצת דור אלון ריבוע- כחול. כאל רכשה את חלקה של קבוצת דור אלון ריבוע-כחול ב-15 בדצמבר 2015 ומאז היא בעלת המניות היחידה בחברה.

למרות שכרטיסי דיינרס קלאב בחו"ל פועלים במתכונת "תשלום בהקפה" (Charge Card - על מחזיק הכרטיס ליזום תשלום תוך חודש מיום העסקה ולפרוע את מלוא הסכום, ללא אשראי נוסף ותשלומים וללא חובה לאפשר לזכיין דיינרס לחייב באופן יזום ואוטומטי את חשבונו), כיום החיוב בישראל נעשה במתכונת דומה לזו הנהוגה במותגי כרטיסי אשראי אחרים המונפקים בישראל. 

כך, בעבר שיווקה החברה מסלול אשראי המכונה "דיינרס כדאי"; בשנות ה-90' של המאה ה-20' השיקה החברה את תוכנית האשראי "דיינרס לארג'" המאפשרת לפרוס אוטומטית כל חיוב חודשי למס' קבוע מראש של 3–12 תשלומים חודשיים של 25 ש"ח בריבית קבועה, על בסיס "דיינרס קרדיט" (מ-2000 תוכנית דומה תחת השם "סל קרדיט בתשלומים" קיימת גם בכרטיסים שמתפעלת תשלובת ישראכרט). בהמשך הושקה תוכנית דומה וייחודית, "חודש פלוס", המאפשרת דחייה אוטומטית של כל חיוב חודשי בחודש בריבית קבועה (למעשה, "דיינרס לארג'" בתשלום אחד). אלו מתווספות לאפשרות לפרוס או לדחות את סכום החיוב החודשי באופן חד-פעמי ועל בסיס מזדמן, כמו בכרטיסים אחרים של כא"ל. למעשה, כא"ל מאפשרת לנהוג בכרטיס ככרטיס אשראי מתגלגל (Revolving Credit Card) לכל דבר, לרבות ככרטיס כא"ל המונפק מראש ככזה ("Cal Choice").

עם זאת, בשונה ממותגי כרטיסי אשראי אחרים המונפקים בישראל, הכרטיס אינו מציע מסלול אשראי בריבית משתנה לרכישות בבתי עסק. כמו כן, הוא חריג בנוף כרטיסי האשראי הישראליים לשימוש בינלאומי בכך שהיה הראשון להציע חיוב חודשי על עסקאות ומשיכות מזומן בחו"ל (ובכרטיס דיינרס פלטינום - חיוב בתנאי שוטף + 30). לכא"ל זיכיון בלעדי לסלוק כרטיסי דיינרס קלאב בישראל. כרטיסי דיינרס קלאב מונפקים בישראל באמצעותה, הן במישרין - ככרטיסים חוץ-בנקאיים, והן ככרטיסים בנקאיים - לבנקים בהסדר הנפקה/הפצה עם דיינרס. לפי דו"חותיה הכספיים, בסיום 2019 לדיינרס קלאב ישראל 403 אלף כרטיסים תקפים. 303 אלף הם כרטיסים פעילים, מתוכם 139 אלף הם כרטיסים בנקאיים ו-164 אלף הם כרטיסים חוץ-בנקאיים.

קישורים חיצוניים
----------------

ויקישיתוף מדיה וקבצים בנושא **דיינרס קלאב אינטרנשיונל** בוויקישיתוף
* 

* אתר האינטרנט הרשמי של דיינרס קלאב אינטרנשיונל (באנגלית)
* אתר האינטרנט הרשמי של דיינרס קלאב אינטרנשיונל בישראל
* דיינרס קלאב אינטרנשיונל, ברשת החברתית פייסבוק

* דיינרס קלאב אינטרנשיונל, ברשת החברתית אקס (טוויטר)

* דיינרס קלאב אינטרנשיונל, ברשת החברתית אינסטגרם

* דיינרס קלאב אינטרנשיונל, סרטונים בערוץ היוטיוב

הערות שוליים
------------

1. ↑  מתרחבת הקנייה בתעודות דיינרס, מעריב, 5 בנובמבר 1968
2. ↑  דפנה צוקר, ‏לראשונה בעולם: דיינרס העולמית נענתה לבקשת כאל להנפיק דיינרס פלטינום, באתר גלובס, 30 באוקטובר 2001
3. ↑  מנהל דיינרס קלוב על פעולות ארגונו, חרות, 2 בפברואר 1961  
207 חנויות בארץ קשורות בדיינרס קלוב, דבר, 2 בפברואר 1961
4. ↑  גידול בפעולות דיינרס בישראל, חרות, 15 בנובמבר 1961
5. ↑  חברת דיינרס קלוב עברה לבעלות קבוצת משקיעים, מעריב, 2 באפריל 1968
6. ↑  דיינרס קלוב מרחיב פעולותיו בארץ, דבר, 25 באפריל 1968
7. ↑  תוקף בינלאומי לכרטיס האשראי של דיינרס קלוב, דבר, 6 במאי 1969
8. ↑  גידול בעסקי דיינרס קלוב בארץ, דבר, 22 בספטמבר 1970
9. ↑  דיסקונט הנהיג כרטיס אשראי חדש, דבר, 11 במרץ 1976  

עם כרטיס דיסקונט או דיינרס קלוב, דבר, 5 באוגוסט 1977
10. ↑  שני כרטיסי אשראי ללקוחות בנק דיסקונט, דבר, 18 בדצמבר 1978
11. ↑  10 אחוז מהעסקות במשק נעשות בכסף פלסטיק, מעריב, 14 בדצמבר 1982
12. ↑  מיכל הולצמן, דיינרס קלוב פותחת במבצע עידוד, מעריב, 10 ביוני 1986
13. ↑  הדוח הכספי השנתי של חברת דיינרס קלוב ישראל בע"מ לשנת 2019, באתר כאל

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb11997304m (data)
* ISNI: 0000 0001 2097 0846
* LCCN: n83027224
* VIAF: 122783263
* WorldCat: lccn-n83027224

 |